[{"text_idx": "#000000", "text": "Gregor Kulla: Kuidas mo\u0303ista klassikalist muusikat?"}, {"text_idx": "#000001", "text": "Kaasaegne klassikaline muusika tahab jo\u0303uda kuulajateni, kuid kuulajad muusikani mitte nii va\u0308ga."}, {"text_idx": "#000004", "text": "Eesti helilooming on maailmas ko\u0303rgelt hinnatud vististi paljudele eestlastele teadmata. Hindamatu akustikaga ning ajaloolise va\u0308a\u0308rtusega Tartu U\u0308likooli aulasse kogunes tervelt kuueliikmeline kuulajaskond. Teoseid kandsid ette flo\u0308tist Monika Mattiesen, pianistid Kadri-Ann Sumera ja Talvi Hunt, sopran Ksenia Rossar ning Vahur-Paul Po\u0303ldma jutustaja rollis. Kava ei olnud ko\u0303lalt teab mis dissoneeriv, mida tihtilugu nu\u0308u\u0308dismuusika kontserdilt eeldatakse, vaid veetlev, ent ettearvamatu ning sobis u\u0308likooli aulasse valatult."}, {"text_idx": "#000005", "text": "Varemgi on ma\u0308rgata olnud, et kaasaegset kammermuusikat ma\u0308ngitavail kontsertidel on kuulajate nappus, millest on ka kirjutatud, kuid pingiread ja\u0308a\u0308vad endiselt ho\u0303redaks. U\u0308ks po\u0303hjus, mille helilooja Helena Tulve to\u0303i va\u0308lja Est Architecture\u2019i va\u0308lkloengus, on va\u0308hene kokkupuude ta\u0308napa\u0308evase klassikalise muusikaga. \u201eKaasaegse arhitektuuriga puutub inimene kokku pea iga pa\u0308ev, kuid kaasaegse klassikalise muusikaga ei puutu suurem enamus kokku mitte kunagi, sellepa\u0308rast tundub uus muusika vo\u0303o\u0303ras ja harjumatu. [...] Iga asi eeldab mingit kogemust, et seda mo\u0303ista. Noorest east saadik so\u0308o\u0308detakse meile sisse, mis ko\u0303lab ilusalt, missugust heli tohib teha, missugust mitte. Klassikalise muusika mo\u0303istmine no\u0303uab sellistest eelarvamustest lahti laskmist,\u201d so\u0303nas Tulve oma va\u0308lkloengus. Seeto\u0303ttu poetakse ka hiljem fraasi ma-ei-saa-aru vo\u0303i see-on-jube! varju ning edaspidise mo\u0303istmise sirge kipub olema langev. Kas peab siis aru saama? Muusikaga tahetakse edastada emotsiooni, luua silme ette mo\u0303nd pilti vo\u0303i anda edasi mo\u0303tet. Arusaamise hoiak pa\u0308rsib igati muusika nn pa\u0308ris eesma\u0308rki. Vaja oleks vaid tahet ja pu\u0308u\u0308du su\u0308veneda ning usun, et igau\u0308ks leiab mo\u0303ttelo\u0303nga, mida kontserti kuulates harutada. Muusikateost aitab mo\u0303ista lu\u0308hitutvustus autorilt vo\u0303i interpreedilt, st millest teos ko\u0303neleb, mida on teoses n-o\u0308 huvitavat, mida ja\u0308lgida ja mis ajendas teost kirjutama."}, {"text_idx": "#000006", "text": "Jo\u0303utakse kuulama meie au ja uhkust Pa\u0308rti. Tema on Eesti visiitkaart ning sellest tuleneb seos ja a\u0308ratundmisro\u0303o\u0303m, mis ajendab leidma aega, et kontserti ku\u0308lastada. Nii vo\u0303iks olla ka meie teiste heliloojatega, kuid Pa\u0308rt ja\u0308a\u0308b tihtilugu ainukeseks nimeks, keda muusikavaldkonnast muidu kauged nimetada oskavad. Samuti ku\u0308tkestab publikut teoste mastaapsus \u2013 su\u0308mfoonilise muusikaga kontserti jo\u0303uab igatahes kuulama rohkem inimesi kui kammer- vo\u0303i sooloo\u0303htuid, kuid su\u0308mfoonilist eesti heliloomingut ei kuule Tartu publik just va\u0308ga sageli."}, {"text_idx": "#000007", "text": "Kaasaegset luulet kohtab Tartu linnaliinibussides, kirjandust ja luulet gu\u0308mnaasiumi kirjandustunnis, (kaasaegne) teatergi on kujunenud a\u0308a\u0308rmiselt menukaks, ra\u0308a\u0308kimata va\u0308a\u0308rtfilmikino So\u0303pruse ja Tartu Elektriteatri populaarsusest kultuurihuviliste seas. Gu\u0308mnaasiumi muusikatunnis ja\u0308tkub kaasaegse muusika tutvustamiseks ja selle kuulamiseks vaid 1-2 o\u0303ppetundi, mis on ajastuga tutvumiseks liigselt lu\u0308hike aeg. Su\u0308vitsi ka\u0308sitletakse Bachi, Mozartit, Beethovenit, kuid see-eest ja\u0308a\u0308dakse kaasajale vo\u0303lgu. Muusikatunni ro\u0303hk vo\u0303iks olla pigem teoste (k.a nu\u0308u\u0308dis-) kuulamisel ja nende sisu tutvustamisel, mitte heliloojate eluloo ka\u0308sitlemisel ja teoorial, mille poole muusikao\u0303pe tihti kipub kalduma. Selle tulemusel areneks ehk o\u0303pilastel muusikaline vaist ning tulevikus on teoste ja\u0308lgimine ho\u0303lpsam. Muusika o\u0303ppimine seda kuulamata on kui maalimine va\u0308rve na\u0308gemata."}, {"text_idx": "#000008", "text": "Teatris vo\u0303i kinos ka\u0308ies, To\u0303nis Vilu luulet lugedes, vo\u0303etakse ette u\u0308ks portsjon korraga ning antakse kas siis teatritu\u0308kile, luuletusele vo\u0303i filmile individuaalne hinnang, kuid mulle on tundub, et akadeemilist muusikat vo\u0303etakse kui tervikut \u2013 kui ei meeldi nt Veljo Tormise kantaat \u201eSu\u0308nniso\u0303nad\u201d, siis ei meeldi klassikaline muusika."}, {"text_idx": "#000009", "text": "Muusikateost aitab mo\u0303ista lu\u0308hitutvustus autorilt vo\u0303i interpreedilt \u2013 millest teos ko\u0303neleb, mida ja\u0308lgida ja mis ajendas teost kirjutama."}, {"text_idx": "#000010", "text": "Jo\u0303uan oma jutuga tagasi kokkupuutumatuse juurde \u2013 arvan, et just seepa\u0308rast ei suudeta la\u0308heneda muusikale samamoodi kui teatrile, kinole vo\u0303i kirjandusele. Kuidas seda muuta? Igapa\u0308evapildis kohtab tihti Ts\u030caikovski, Mozarti vo\u0303i Debussy\u2019 loomingut, kuid muud, sh eesti heliloomet, tihti mitte. To\u0303esti, Sumera su\u0308mfooniad vo\u0303i Pa\u0308rdi \u201eBerliini missa\u201d Kaubamaja ko\u0303lareisse vo\u0303i Tere piima reklaamiklippi ei sobituks, kuid kuulamissoovituseks ERRi uudisteportaali vo\u0303i lu\u0308hendatud kujul saate \u201eHommik Anuga\u201d vahelepo\u0303ikeks ku\u0308ll. Kui klassikaline muusika puudutaks muidu sellest kauget inimest sagedamini, leiaks ta ehk sealt ka midagi meelepa\u0308rast, mille impulsil avastada uut ja ko\u0303nekat."}, {"text_idx": "#000011", "text": "Suurbritannias hoitakse inimesi kursis klassikalise muusika maailma tegevustega suvel, mil leiab aset BBC Proms \u2013 kaheksana\u0308dalane klassikalise muusika programm, mis koosneb igapa\u0308evastest kontsertidest peamiselt Royal Albert Hallis, Londoni ko\u0303ige esinduslikumas kontserdimajas. Programmis olevaid kontserte kantakse otse u\u0308le kanalil BBC, mis muudab u\u0308rituse va\u0308ga laiahaardeliseks ning ka\u0308ttesaadavaks. Eestis sarnase populaarsusega kontsertsarja ei ole, aga see-eest leiavad u\u0308pris sagedasti aset Estonia kontserdimajas Eesti Riikliku Su\u0308mfooniaorkestri etteasted. Kontserte saab kuulata Klassikaraadio vahendusel."}, {"text_idx": "#000012", "text": "ETV on seni kandnud u\u0308le Viini Filharmoonikuid, uusaastakontserte ning hiljuti ka Muusika- ja Teatriakadeemia uue saali avamiskontserti. Viimasena mainitu oli u\u0308limalt meeldeja\u0308a\u0308v \u2013 esitati Tambergi, Pa\u0308rdi, Ko\u0303rvitsa ja Elleri teoseid. ETVs vo\u0303iks tihedamini kohata otse-u\u0308lekandeid kontsertidest, mis toimuvad Estonia vo\u0303i nu\u0308u\u0308d ka EMTA uues kontserdisaalis. Seela\u0308bi pa\u0308lviksid nad rohkem menu ning neid saaksid ja\u0308lgida ka Tallinnast va\u0308ljaspool elavad inimesed."}, {"text_idx": "#000013", "text": "Kirjutan just kaasaegse klassikalise muusika ho\u0303redusest, sest kahju on na\u0308ha, kui paljud sa\u0308a\u0308rasest kogemusest ilma ja\u0308a\u0308vad. Iga kontsert ei pea ega saagi meeldida, kuid avastades midagi, mis puudutab, tekib tung leida sarnast. Pileti ostmiseks on tarvilik huvi kuulatava vastu. Huvi tekib harilikult kogemata \u2013 ebaharilikus pulmas kaasaegset muusikat ma\u0308ngivat keelpillikvartetti kuuldes, juhuslikult autos Klassikaraadio sageduse peale a\u0308ra eksides, mo\u0303nest ajalehest ajaviiteks kontserdiarvustust sirvides vo\u0303i vo\u0303ib-olla isegi antud artiklit lugedes. Levinud on arusaam, et kaasaegne muusika kaasab karjumist, meloodiajoone puudumist, ulatuslikku disharmooniat, kuid see pole enam valdav."}, {"text_idx": "#000014", "text": "Nu\u0308u\u0308dishelikeel vo\u0303ib olla niisamuti meloodiline, konsoneeriv ja ilma kaasaegseteks peetavate ma\u0308ngutehnikateta. Vo\u0303tame vo\u0303i na\u0308iteks artiklis mainitud Arvo Pa\u0308rdi, kelle 1976. aastale ja\u0308rgnevas loomingus on ja\u0308lgitav meloodia, harmoonia ja vormiliselt selges liinis kulgemine; vo\u0303i festivali AFEKT Tartu U\u0308likooli aula kontserdi, kus kasutati ku\u0308ll kaasaegseid ma\u0308ngutehnikaid, kuid suurem hulk teoseid oli vo\u0303rdlemisi tonaalsed."}, {"text_idx": "#000015", "text": "Peavoolumeedia, sh televisioon vo\u0303iks tunda suuremat huvi oma maa muusika tutvustamise vastu, st tuua muusika argipa\u0308evapilti \u2013 saadetesse, uudisteportaalidesse \u2013, vaid nii on vo\u0303imalik eestlastes klassikalise kaasaegse muusika (k.a eesti heliloome) vastu huvi a\u0308ratada. Loodan, et tulevikus jo\u0303uab meie muusika ka muidu sellest vo\u0303o\u0303raks ja\u0308a\u0308nud inimeste meelele ja keelele!"}, {"text_idx": "#000016", "text": "Gregor Kulla on tegev kultuurimaastikul \u2013 esinemine, u\u0308rituste korraldamine ning korraldusel abistamine. H. Elleri nim Muusikakoolis on tema erialadeks oboe ning kompositsioon. Oma o\u0303pingutes on ta pu\u0308hendunud muusika, sh -ajaloo su\u0308vitsi analu\u0308u\u0308simisele nii spetsiifilises kui ka u\u0308hiskondlikus kontekstis. Loomingus la\u0308htub ta inimpsu\u0308u\u0308hikast ja -tunnetest, igavesest kompleksusest ning ammendamatusest."}, {"text_idx": "#000017", "text": "Klassikaline muusika end igau\u0308hele ka\u0308tte ei anna"}, {"text_idx": "#000018", "text": "Klassikaline muusika ei hoia enam ku\u0308mne ku\u0308u\u0308nega kinni kontserdisaalide seintest ning po\u0303imub hoogsalt uute trendidega, kuid paljudele meist ja\u0308a\u0308b suur osa sellest siiski endiselt mo\u0303istetamatuks."}, {"text_idx": "#000019", "text": "U\u0308tle mulle, millist muusikat sa kuulad, ja ma u\u0308tlen sulle..."}, {"text_idx": "#000020", "text": "Selle po\u0303hjal, millise muusika saatel me kindlatel eluhetkedel kulgeda otsustame, saab aimu meie to\u0303ekspidamistest ja unistustest."}]